האגדה של זלדה (סרט)

האגדה של זלדה (באנגלית: The Legend of Zelda) הוא סרט הרפתקאות ופנטזיה אמריקאי, המבוסס על סדרת משחקי הווידאו הפופולרית באותו השם שפותחה ונמצאת בבעלות "נינטנדו".
הסרט הופק בשיתוף פעולה בין "סרטי קולומביה" ו"נינטנדו", והופץ על ידי "סרטי סוני". את הסרט ביים וס בול, ששימש גם כמפיק לצדם של שיגרו מיאמוטו, אבי ארד וג’ו הארטוויק ג’וניור. את התסריט כתבו דרק קונולי וטי. אס. נאולין.

בסרט מככבים בו ברגאסון ובנג'מין איוון איינסוורת’ בתפקידים הראשיים. צילומי הסרט החלו בנובמבר 2025 בניו זילנד, ועתידים להסתיים באפריל 2026.

הסרט עתיד לעלות לאקרנים ב-7 במאי 2027.

 צוות השחקנים 
 בו ברגאסון – הנסיכה זלדה
 בנג'מין איוון איינסוורת’ – לינק

 הפקה 
 פיתוח 
בשנת 2007 יצרה חברת "Imagi Animation Studios" סרטון הצעת רעיון לסרט הנפשה ממוחשבת המבוסס על "האגדה של זלדה", אך חברת "נינטנדו" דחתה את ההצעה, מחשש להסתכן בעיבוד קולנועי נוסף לאחר כישלונו הביקורתי והמסחרי של הסרט "האחים סופר מריו" משנת 1993. קיומו של הפרויקט נחשף לציבור באפריל 2013, כאשר סרטון הדגמה קצר עלה לאתר "Vimeo" כחלק מתיק העבודות של עובד לשעבר בחברה.

באוקטובר 2013 ציין המפיק הראשי של הסדרה, אייג'י אנומה, כי אם יחל פיתוח של סרט, "נינטנדו" תשאף “לנצל את ההזדמנות כדי ליצור אינטראקציה כלשהי עם הקהל”. בשנת 2015, "וול סטריט ג'ורנל" דיווח כי סדרת לייב אקשן המבוססת על סדרת המשחקים נמצאת בפיתוח עבור שירות הזרמת המדיה "נטפליקס", אך לפי הדיווחים, ההדלפה על קיום הפרויקט גרמה ל"נינטנדו" להפסיק את הפיתוח.

ביוני 2023 פורסם כי נינטנדו קרובה לסגירת עסקה עם "אילומיניישן הפקות" ועם "סרטי יוניברסל" להפקת סרט על פי הזיכיון בעקבות הצלחת "האחים סופר מריו – הסרט", אך מנכ"ל "אילומיניישן", כריס מלדנדרי, הכחיש את הדיווחים.

בנובמבר 2023 הכריזה נינטנדו כי היא מפתחת סרט לייב-אקשן על פי הזיכיון בשיתוף פעולה עם "סרטי סוני", שתשתתף במימון ותטפל בהפצה הקולנועית העולמית. עוד נחשף כי את הסרט יביים וס בול, שתיאם גם את ההפקה יחד עם שיגרו מיאמוטו, אבי ארד, ועם שותפו להפקה ג'ו הארטוויק ג'וניור תחת חברת "OddBall Entertainment". מיאמוטו חשף כי הוא וארד עבדו על הרעיון לסרט במשך שנים רבות.

לאחר ההכרזה, גולשים איתרו ציוץ ישן של וס בול משנת 2010, שבו כתב כי רעיון לסרט על פי הזיכיון הוא  והוסיף כי “מעולם לא העזתי לקוות שאקבל אי-פעם את ההזדמנות לביים אותו”.

ביוני 2025 נודע כי טי. אס. נאולין החליף את דרק קונולי כתסריטאי הסרט; השניים שיתפו פעולה בעבר בסדרת סרטי "הרץ במבוך".
 ליהוק 
למרות שהליהוק טרם פורסם בשלב הפיתוח המוקדם, המדבבת פטרישיה סאמרסט, שדיבבה את דמותה של הנסיכה זלדה באנגלית במשחק "The Legend of Zelda: Breath of the Wild" (2017), הביעה עניין לשוב ולגלם את הדמות. השחקנית האנטר שפר הביעה גם היא עניין בגילום הדמות בעקבות פניות מעריצים ברשת. ביולי 2025 הוכרז כי בו ברגאסון תגלם את הנסיכה זלדה וכי בנג'מין איוון איינסוורת’ יגלם את לינק.
 צילומים 
צילומי הסרט החלו בנובמבר 2025 בעיר ולינגטון, ניו זילנד, ועתידים להסתיים באפריל 2026.
 פוסט פרודקשן 
על העריכה מופקד העורך דן צימרמן.

 הפצה 
הסרט עתיד לעלות לאקרנים ב-7 במאי 2027, בהפצת "סרטי סוני". במקור, הסרט התעתד לעלות לאקרנים ב-26 במרץ 2027.

בנובמבר 2024, דווח בדוח כספי רשמי של "נינטנדו" כי הסרט מתוכנן לצאת במהלך המחצית השנייה של שנות ה-2020, כלומר בין השנים 2025–2029. בהמשך, במרץ 2025, נחשף תאריך ההפצה המקורי – 26 במרץ 2027 – באמצעות האפליקציה "".

 קישורים חיצוניים 

 הערות שוליים 

קטגוריה:סרטי הרפתקאות אמריקאיים
קטגוריה:סרטי פנטזיה אמריקאיים
קטגוריה:סרטי פעולה אמריקאיים
קטגוריה:סרטי קולומביה
קטגוריה:סרטים המבוססים על משחקי וידאו
קטגוריה:The Legend of Zelda